[Video] Boer sterf 2 dae na dogter se geboorteDeon en Heleen. Foto: Verskaf ŉ Boer van Brits is Sondag in die vroeë oggendure dood nadat ŉ motor, wat aan die verkeerde kant van die pad gery het, teen sy bakkie gebots het. Deon van der Merwe (41) was van Pretoria op pad terug plaas toe nadat hy by sy vrou, Heleen, in die hospitaal gekuier het. Sy het twee dae vantevore geboorte geskenk aan hul babadogtertjie, Nica. Riaan Bester, ŉ baie goeie vriend van Deon, het aan Maroela Media gesê die pa van drie was baie opgewonde oor die koms van die nuwe pienkvoet. “Hy het nog Saterdagoggend vir my foto’s gestuur van Divan (8) en Monya (5), hul ander twee kinders, wat vir baba Nica vashou. Hy was baie opgewonde oor Nica se geboorte.” Volgens Bester het Deon kort voor middernag teruggery van die hospitaal af nadat hy Heleen en Nica besoek het. Deon het op die N1 Noord gery, toe ŉ bestuurder in ŉ VW Polo skielik van voor af teen die vloei van die verkeer gery en teen ŉ hoë spoed reg van voor teen Deon se bakkie gebots het. Die ongelukstoneel. Foto: Foto: Advance Paramedic Assist/Facebook “Die bestuurder van die Polo was op die N1 in die rigting van Limpopo op pad toe hy vermoedelik die polisie gesien het wat altyd daar langs die pad sit. Hy het vinnig omgedraai en teruggejaag teen die verkeer in. Dalk was hy onder die invloed van alkohol of die motor was gesteel. Ek weet nie waarom hy omgedraai het nie, maar hy het Deon se bakkie reg van voor getref,” het hy gesê. Die bestuurder van die Polo is op slag dood. Deon is per ambulans na die Montana-hospitaal gehaas, waar hy ongeveer ŉ uur later aan sy beserings beswyk het. “Toe [Deon se] ouers by die hospitaal opdaag, was hy reeds dood aan die veelvuldige beserings wat hy in die ongeluk opgedoen het,” het Bester gesê. Hy het gesê hy sal Deon altyd onthou vir die positiewe manier waarop hy die lewe aangepak het. “Hy was ŉ sakeman en moes al deur baie stresvolle tye gaan in sy lewe, maar hy het dit altyd met ŉ glimlag en ŉ positiewe uitkyk gedoen. Hy was altyd so opgeruimd en het nooit kwaad in iemand anders gesien nie. Hy het absoluut geleef vir sy vrou en kinders.” ŉ Gedenkdiens vir Deon sal Vrydag in die NG Kerk Wes-Moot gehou word. ‘n Ooggetuie het die video geneem oomblikke voor die motor teen Deon se bakkie gebots het: [wpvideo A6rhdyXZ]